Video: Man glo lewendig deur slang ingesluk; diereregte-organisasie boos‘n Skermskoot uit die video “Hierdie blatante publisiteitsfoefie klink vergesog, maar as die beskrywing akkuraat is, is die slang gemartel en dit ter wille van kykersgetalle – soos wat diere gewoonlik gemartel word wanneer hulle vir vermaak gebruik word,” het Peta in ŉ verklaring gesê. Discovery Channel het sosiale media behoorlik aan die gons met ŉ promosievideo van die program Eaten Alive wat wys hoe daar “voorbereidings” getref word vir Paul Rosolie, ŉ jong rolprentvervaardiger, om deur ŉ anakonda ingesluk te word. Rosolie sal glo ŉ slangbestande pak aanhê. Discovery het egter nog geen verdere besonderhede bekend gemaak of op Perta se versoek reageer nie. “Anakondas gaan vir dae sonder om te eet en bestee die energie wat nodig is om dit te doen selektief. Om die slang te dwing om energie te gebruik om die dwaas in te sluk en hom moontlik weer op te bring, sou die dier totaal uitgeput gelaat het. Sies vir hierdie pseudo “wildlewekenner” wat hierdie dier treiter, en dis ‘n skande dat die Discovery Channel hom aanspoor om dit te doen. Peta het nog niks teruggehoor nadat ons na Discovery uitgereik het en gevra het om nie die program uit te saai nie en of daar waarheid daarin steek of nie,” het Peta gesê. Die program is geskeduleer om op 7 Desember uitgesaai te word.